**UPUTE ZA SPRJEČAVANJE I SUZBIJANJE EPIDEMIJE COVID-19  
VEZANO ZA RAD OSNOVNIH ŠKOLA U ŠKOLSKOJ GODINI 2020./2021.**

**Roditelji/skrbnici** (u daljnjem tekstu: roditelj) trebaju biti upoznati s ovim uputama:

• da **ne dolaze** u pratnji djeteta/učenika ako imaju simptome zarazne bolesti (npr. povišena  
tjelesna temperatura, kašalj, poteškoće u disanju, poremećaj osjeta njuha i okusa,  
grlobolja, proljev, povraćanje), ako im je izrečena mjera samoizolacije ili ako imaju saznanja  
da su zaraženi s COVID-19,  
• da **ne dovode** dijete/učenika u ustanovu ukoliko:  
- ima simptome zarazne bolesti - ima izrečenu mjeru samoizolacije  
- imaju saznanja da je zaraženo s COVID-19

**Ulazak roditelja u školu (1. razred) kao i roditelja djece s teškoćama u razvoju**

U školu učenici dolaze i odlaze sami, organiziranim prijevozom ili u pratnji roditelja.

Kada dovodi i odvodi dijete, roditelj ili druga osoba u pratnji djeteta može ući u školu ukoliko se radi o **učeniku 1.razreda osnovne škole** ili o **učeniku s teškoćama u razvoju.**

U ustanovu može ući roditelj ili druga osoba u pratnji, kada dovodi i odvodi dijete s teškoćama, ako zdravstveno stanje učenika to zahtjeva. Ukoliko učenik ima osiguranu podršku pomoćnika u nastavi ili stručnog komunikacijskog posrednika, ulazi u školu uz njihovu pomoć.

Roditelj ili druga osoba u pratnji djeteta ulazi u školu tako da **održava razmak od najmanje 1,5** **m** u odnosu na sve druge osobe, dezinficira ruke na ulazu te izbjegava zadržavanje i grupiranje u ustanovi.

Malo duže zadržavanje (oko 15 minuta) moguće je samo kod prilagodbe djeteta na novu sredinu na početku uključivanja u ustanovu.

U pratnji djeteta uvijek je **samo jedna odrasla osoba.**

Roditelj ili druga osoba u pratnji djeteta **obavezno u ustanovi nosi masku.**

Roditelji su dužni **izmjeriti tjelesnu temperaturu djetetu** svaki dan prije dolaska u ustanovu i voditi o tome evidenciju. U slučaju povišene tjelesne temperature ne smiju dovoditi dijete u ustanovu, već se javljaju ravnatelju ustanove i izabranom pedijatru/liječniku obiteljske medicine. Preporuka je da roditelji učenika od 1. do 4. razreda te učenika s teškoćama upisuju vrijednost izmjerene temperature djeteta i svakodnevno daju učitelju na uvid.

**Roditeljima se preporučuje što češće razgovarati sa svojom djecom o odgovornom ponašanju i poštivanju mjera i uputa u školi.**